I.Uvod

Izbruh koronavirusa je prerasel v svetovno pandemijo, ki je terjala že več deset tisoč življenj, močno obremenila skupnosti, povečala potrebe po socialni zaščiti, okrnila poslovne dejavnosti in povzročila motnje v dobavnih verigah. Njene posledice bomo vsi močno občutili. Virus, ki se je najprej pojavil na Kitajskem, se je zdaj razširil po Evropi in po svetu, učinki pandemije pa se kažejo tudi na področju socialne stabilnosti in varnosti.

Virus ne dela razlik med ljudmi in ne pozna meja, zato potrebujemo hiter, obsežen in usklajen svetovni odziv na to krizo brez primere, da bi lahko zaščitili vse ljudi, rešili življenja in ublažili gospodarske posledice. Zdaj je čas, ko moramo izkazati mednarodno solidarnost in prevzeti vodilno vlogo, ne pa se izolirati, ko moramo na mednarodni ravni prispevati več, ne pa manj, ko moramo poskrbeti za preglednost in predstavljati dejstva ter se boriti proti dezinformacijam. Evropska unija je kot največji svetovni donator in vodilna gospodarska sila na čelu teh prizadevanj. Sprejela je že vrsto konkretnih in hitrih ukrepov v podporo našim partnerjem.

EU počne vse, kar je potrebno za obvladovanje krize zaradi koronavirusa v Evropi. V njenem interesu je tudi, da izkaže solidarnost s preostalim svetom. Z odločnim in globalnim odzivom Evrope lahko utrjujemo naše temeljne vrednote in tudi uresničujemo naše strateške interese. Blaginja naših partnerjev po vsem svetu je pomembna za vse prebivalce in prebivalke Evrope. Samo, če podpremo druge, lahko v celoti poskrbimo tudi za lastno zdravje in varnost. V boju proti virusu v Evropi smo lahko uspešni le, če bomo virus premagali po vsem svetu. Močna partnerstva Evrope po vsem svetu so tako pri obvladovanju te pandemije in njenih posledic postala še pomembnejša. Ta, geopolitična Komisija je pripravljena prevzeti vodilno vlogo v teh prizadevanjih.

EU v tej krizi podpira mednarodno sodelovanje in večstranske rešitve. Prevzemamo vodilno vlogo pri usklajevanju dejavnosti Združenih narodov, skupin G20 in G7, Mednarodne organizacije dela (ILO) in mednarodnih finančnih institucij. EU bo v celoti podprla prizadevanja generalnega sekretarja ZN za usklajevanje odziva na ravni ZN.

Odziv EU temelji na pristopu Ekipe Evropa. Ta pristop vključuje prispevke vseh institucij EU ter združuje sredstva držav članic EU in finančnih institucij, zlasti Evropske investicijske banke (EIB) ter Evropske banke za obnovo in razvoj (EBRD). S skupnim ukrepanjem lahko Ekipa Evropa doseže kritično maso, ki jo zmorejo le redki.

Odziv EU je usmerjen v obravnavanje humanitarnih, zdravstvenih, družbenih in gospodarskih posledic krize v skladu s pristopom, o katerem so se dogovorili na srečanju skupine G20 in ki ga podpirajo ZN. Obravnava kratkoročne nujne potrebe in dolgoročnejše strukturne učinke na družbe in gospodarstva ter s tem zmanjšuje tveganje za destabilizacijo. Krepi tako ukrepe vlad kot tudi ukrepe nevladnih akterjev.

Odziv EU se bo še naprej prilagajal spreminjajočim se razmeram. Tako kot smo zagotovili materialno podporo Kitajski ob izbruhu virusa, se bomo zdaj osredotočili na najbolj prizadete države, ki potrebujejo zdravstveno pomoč. To so države v Afriki, v evropskem sosedstvu, na Zahodnem Balkanu, na Bližnjem vzhodu in v Severni Afriki ter v delih Azije, Latinske Amerike in Karibov. Poudarek bo na najbolj ranljivih skupinah prebivalstva, vključno z migranti, begunci, notranje razseljenimi osebami in njihovimi gostiteljskimi skupnostmi. To bo primer našega sodelovanja z Afriko pri spopadanju z izzivi. Pomagati moramo vsem, ki potrebuje zdravstveno oskrbo in zaščito.

EU bo poleg finančne podpore in drugega sodelovanja uporabila celoten nabor trgovinskih in naložbenih instrumentov ter svoj prometni sistem, da bi zagotovila neprekinjen pretok blaga in preprečila dolgoročne motnje v oskrbi, zlasti s ključnimi medicinskimi izdelki in živili.

EU bo še naprej spodbujala in podpirala dobro upravljanje, človekove pravice, pravno državo, enakost spolov in nediskriminacijo, dostojne delovne pogoje ter temeljne vrednote in humanitarna načela. Posebni in izredni ukrepi, ki so potrebni za zajezitev pandemije, ne smejo privesti do krčenja temeljnih vrednot ter načel naših odprtih in demokratičnih družb. Prav tako bi se morali pri skupnem odzivu na koronavirus izogibati odločitvam na področju politik in naložb, zaradi katerih bi se zaostrile obstoječe krize, kot so izginevanje biotske raznovrstnosti in podnebne nesreče.

Poleg tega se bo EU pri ukrepanju opirala na dejstva in skrbela za preglednost, da bi se borila proti kakršnim koli poskusom širjenja dezinformacij v EU in zunaj nje. Vzporedno s tem bomo izvajali usklajene komunikacijske kampanje za obveščanje o naših prizadevanjih in o sodelovanju s partnerji v času krize. Poleg tega bo EU še naprej sodelovala s svetovnimi spletnimi platformami, da bi olajšala dostop do verodostojnih zdravstvenih informacij (kot so npr. informacije Svetovne zdravstvene organizacije – WHO).

EU bo za dosego teh ciljev zagotovila finančno podporo partnerskim državam v skupnem znesku več kot 15,6 milijarde EUR.

Gre za obstoječa sredstva za zunanje ukrepanje EU. Skupaj z našimi partnerji zagotavljamo, da bodo znatna sredstva EU, ki so jim že namenjena, usmerjena v pomoč pri spoprijemanju s posledicami COVID-19, podobno kot počnemo v Evropi. To bo EU omogočilo hitro, prilagojeno in operativno ukrepanje.

Naš globalni odziv na COVID-19 bo vključeval strateške cilje, ki si jih je EU zastavila v zvezi z okoljem in podnebjem, kot so opisani v evropskem zelenem dogovoru, ter v zvezi z digitalno agendo. Ti cilji so še naprej v celoti veljavni, tekoče delo za njihovo uresničevanje pa bo dejansko okrepilo prizadevanja za reševanje kratkoročnih in dolgoročnih izzivov, povezanih s pandemijo. Trenutna kriza je opozorilo, da je polno izvajanje agende za trajnostni razvoj do leta 2030 in Pariškega sporazuma še vedno bistvenega pomena, da bi se svet bolje pripravil na prihodnje sistemske pretrese.

II.Pristop Ekipe Evropa

Pristop Ekipe Evropa mora zagotoviti enoten okvir delovanja za celoten evropski zunanji odziv v podporo partnerjem za obvladovanje krize zaradi koronavirusa. Gre za skupno strategijo, ki temelji na štirih glavnih stebrih:

1.prioritete Ekipe Evropa: naše skupno ukrepanje bo osredotočeno na (i) nujni odziv na neposredno zdravstveno krizo in posledične humanitarne potrebe; (ii) krepitev zdravstvenih sistemov, sistemov oskrbe z vodo in sanitarnih sistemov ter raziskovalnih zmogljivosti partnerjev za obvladovanje pandemije in za njihovo pripravljenost; ter (iii) obravnavo neposrednih družbenih in gospodarskih posledic;

2.svežnji Ekipe Evropa: v koordinaciji z izvajalskimi partnerji – kot so EIB, EBRD, evropske razvojne finančne institucije, razvojne agencije in ponudniki tehnične pomoči v državah članicah ter mednarodne finančne institucije – bomo oblikovali povezan finančni sveženj za vsako partnersko državo, ki potrebuje našo podporo. Delegacije EU bodo v ta namen sprejele smernice o načinih in možnostih izvajanja;